b'\n_START_ARTICLE_\nHeimskringla\n_START_PARAGRAPH_\n"Heimskringla" (\'maa ring\', \'maailmas\xc3\xb5\xc3\xb5r\') on tuntuim P\xc3\xb5hjala kuningasaagadest. Teksti kirjutas Islandi ajaloolane ja poeet Snorri Sturluson umbes aastal 1225. Vanap\xc3\xb5hjakeelne tekst k\xc3\xa4sitleb Norra kuningate ajalugu alates m\xc3\xbc\xc3\xbctilisest rootsi d\xc3\xbcnastiast Ynglingitest (umbes aastal 850) kuni \xc3\x98ystein Meyla surmani 1177. "Heimskringla" koosneb proloogist ja 16 kuningasaagast. Tekst sisaldab palju vanu skaldiv\xc3\xa4rsse, mida autor t\xc3\xb5stab esile eriti usaldusv\xc3\xa4\xc3\xa4rse allikmaterjalina \xe2\x80\x93 skaldiv\xc3\xa4rsse anti p\xc3\xb5lvkonnast p\xc3\xb5lvkonda edasi k\xc3\xbcllaltki t\xc3\xa4pselt. Kuigi teadlased ja ajaloolased vaidlevad j\xc3\xa4tkuvalt "Heimskringla" ajaloolise t\xc3\xa4psuse \xc3\xbcle, on see teos siiski oluline allikas viikingiaja kohta._NEWLINE_Nime "Heimskringla" hakati kasutama 17. sajandil ning see tuleneb vanap\xc3\xb5hjakeelse k\xc3\xa4sikirja teise lehek\xc3\xbclje (esimene oli sel ajal kadunud) esimesest kahest s\xc3\xb5nast "kringla heimsins" \xe2\x80\x93 maailmas\xc3\xb5\xc3\xb5r. Tekst on tuntud ka ladinakeelsete alguss\xc3\xb5nade "Orbis terrarum" j\xc3\xa4rgi.\n_START_SECTION_\nV\xc3\xa4\xc3\xa4rtus ajalooallikana\n_START_PARAGRAPH_\n"Heimskringla" v\xc3\xa4\xc3\xa4rtust ajalooallikana on hinnatud aja jooksul erinevalt. 19. sajandi keskel usaldasid ajaloolased Snorri jutustuses toodud faktide t\xc3\xb5ep\xc3\xa4rasust v\xc3\xb5rdselt teiste vanap\xc3\xb5hja saagadega. 20. sajandi alguses see usaldus kadus ning saagadesse hakati suhtuma kriitilisemalt. Ajaloolased Curt ja Lauritz Weibull osutasid sellele, et Snorri teos on kirjutatud mitmeid sajandeid p\xc3\xa4rast teoses kirjeldatud s\xc3\xbcndmuste toimumist. Norras avaldas ajaloolane Edvard Bull arvamust, et "me peame loobuma illusioonist, et Snorri v\xc3\xb5imas eepiline teos omab s\xc3\xbcgavamat sarnasust sellega, mis tegelikult toimus" ajal mida see kirjeldab. Koolkonna ajaloolaste arvates toetuvad Snorri ja teiste saagade kirjapanejate loodud tegelaskujude motiivid pigem 13. sajandi oludele kui varasematele aegadele. Siiski kasutatakse "Heimskringlat" ajalooallikana, kuigi ettevaatusega. Ajalooliste jutustuste faktide t\xc3\xb5ep\xc3\xa4rasuse usaldamine ei ole tavaline ning ajaloolased kahtlevad paari esimese saaga ajaloolises t\xc3\xb5es, kuid saagad annavad siiski informatsiooni tolleaegsest \xc3\xbchiskonnast ja keskaegse Norra poliitikast.'